SET มีโอกาสทดสอบ 1,400 จุดฝรั่งเริ่มซื้อกลับ-หุ้นกลุ่มสื่อสารเด่น
นักวิเคราะห์มองดัชนีหุ้นมีโอกาสปรับขึ้นทดสอบ 1,400 จุด ตามตลาดหุ้นต่างประเทศ อีกทั้งหุ้นกลุ่ม ICT มีแนวโน้มปรับตัวขึ้นได้จากข่าวการเร่งประมูล 4G อย่างไรก็ตามราคาน้ำมันล่าสุดปรับลดลง แต่ราคายังสูงกว่าในช่วงที่ผ่านมา จึงคาดว่าจะไม่กระทบหุ้นในกลุ่มพลังงานมากนัก ขณะที่เงินบาทล่าสุดแข็งค่าขึ้น คาดว่าในระยะสั้นอาจเห็น Fund Flow ไหลเข้ามาได้บ้าง ทั้งนี้ต้องระยะวังแรงขายทำกำไรหลังจากดัชนีปรับตัวขึ้นติดต่อกันหลายวัน
8 ต.ค. 2558

ข่าวหุ้นธุรกิจออนไลน์ รายงานเช้านี้ ณ เวลา 9.31 น. ค่าเงินบาทอยู่ที่ 35.96 บาทต่อเหรียญ ขณะที่ตลาดหุ้นเอเชียปรับขึ้นต่อเนื่องช่วงเช้าวันนี้ โดยได้รับแรงหนุนจากการพุ่งขึ้นของตลาดหุ้นทั่วโลก ขณะที่ตลาดหุ้นจีนกลับมาเปิดทำการอีกครั้ง หลังจากหยุดยาวเพื่อเฉลิมฉลองวันชาติ
นักวิเคราะห์มองดัชนีหุ้นมีโอกาสปรับขึ้นทดสอบ 1,400 จุด ตามตลาดหุ้นต่างประเทศ อีกทั้งหุ้นกลุ่ม ICT มีแนวโน้มปรับตัวขึ้นได้จากข่าวการเร่งประมูล 4G อย่างไรก็ตามราคาน้ำมันล่าสุดปรับลดลง แต่ราคายังสูงกว่าในช่วงที่ผ่านมา จึงคาดว่าจะไม่กระทบหุ้นในกลุ่มพลังงานมากนัก ขณะที่เงินบาทล่าสุดแข็งค่าขึ้น คาดว่าในระยะสั้นอาจเห็น Fund Flow ไหลเข้ามาได้บ้าง ทั้งนี้ต้องระวังแรงขายทำกำไรหลังจากดัชนีปรับตัวขึ้นติดต่อกันหลายวัน
หุ้นเด่นเลือก TVO, EPG, SIRI, ADVANC และ INTUCH
 
นายอภิชาติ ผู้บรรเจิดกุล ผู้อำนวยการสายงานวิเคราะห์หลักทรัพย์ บล.ทิสโก้ เปิดเผยว่า ตลาดหุ้นไทยเช้านี้คาดว่าปรับตัวขึ้นได้ต่อเนื่อง จากแรงซื้อคืนของนักลงทุนต่างชาติ และตลาดหุ้นจีนได้เปิดทำการในวันนี้เป็นปกติแล้ว ซึ่งก็น่าจะปรับตัวขึ้นหลังจากที่หยุดระยะยาวไปแล้วตลาดหุ้นทั่วโลกต่างปรับตัวขึ้นกันไปแล้ว อีกทั้ง ETF ของจีนที่เทรดในสหรัฐปรับตัวขึ้นได้ดีด้วย
อย่างไรก็ตาม ตลาดหุ้นอื่นในภูมิภาคเอเชียเช้านี้มีการเคลื่อนไหวทั้งในแดนบวกและลบ โดยเริ่มที่จะเห็นแรงขายทำกำไรออกมาในบางตลาด แต่ทั้งนี้ปัจจัยที่ต้องติดตามเป็นการทยอยประกาศผลประกอบการงวดไตรมาส 3/58 ของบริษัทจดทะเบียนทั้งในและนอกประเทศต่างก็เริ่มที่จะประกาศกันแล้ว อีกทั้งให้ติดตามรายงานการประชุมธนาคารกลางสหรัฐ (FED) ในครั้งก่อน ซึ่งจะมีการรายงานในคืนนี้
พร้อมให้แนวรับ 1,380-1,385 จุด ส่วนแนวต้าน 1,400-1,405 จุด ทั้งนี้ให้ระวังเมื่อดัชนีลงแถวแนวต้านที่ 1,400 จุด เพราะจะเป็นตัวชี้วัดว่าทิศทางตลาดฯจะเปลี่ยนจาก Sideway Down เป็น Sideway Up ได้หรือเปล่า
 
บล.ไอร่า ระบุในบทวิเคราะห์ (8 ต.ค.) SET ลุ้นทดสอบ 1,400 จุด ภายใต้น้าหนักที่ยังเป็นบวกโดยเฉพาะประเด็นในประเทศ จากแรงซื้อสุทธิของต่างชาติที่กลับเข้ามา ประมาณ 1,100 ล้านบาท ขณะที่เงินบาทล่าสุดแข็งค่าขึ้นจากช่วงก่อนหน้า ทำให้คาดในระยะสั้นอาจเห็น Fund Flow ไหลเข้ามาได้บ้าง แม้ราคาน้ำมันล่าสุดจะปรับลดลง แต่ระดับราคายังสูงกว่าในช่วงที่ผ่านมา ทำให้คาดยังเป็นบวกต่อหุ้นในกลุ่มพลังงาน และมาตรการกระตุ้นเศรษฐกิจของรัฐบาล โดยเฉพาะมาตรการช่วยเหลือภาคอสังหาริมทรัพย์ที่คาดจะมีการนำเข้า ครม. ภายในเดือนต.ค. ซึ่งคาดเป็นปัจจัยบวกต่อหุ้นในกลุ่มอสังหาริมทรัพย์ หุ้นแนะนำวันนี้ : SIRI
 
บล.กรุงศรี ระบุในบทวิเคราะห์ (8 ต.ค.) คาด SET ขึ้นต่อพร้อมทดสอบ 1,400 จุด ตามแรงบวกของตลาดหุ้นต่างประเทศ แต่เนื่องจากดัชนีปรับตัวขึ้นมาแล้ว 4 วันติดต่อกันหรือเพิ่มขึ้น 3.5% ประกอบกับตลาดไม่มีปัจจัยบวกใหม่ และราคาน้ำมันดิบไม่ได้เพิ่มขึ้นต่อเนื่อง จึงมีโอกาสสูงที่จะถูกขายทำกำไรส่งผลให้ดัชนีปิดบวกได้ในกรอบจำกัด กลยุทธ์วันนี้ หากดัชนีปรับตัวขึ้นแรง แนะนำให้ขายล็อกกำไร (Take profits)
Trading วันนี้ TVO เก็งกำไรก่อนเข้าสู่เทศกาลกินเจ รับอานิสงส์เงินบาทแข็งค่า, EPG คาดกำไรไตรมาส 2/16 โตโดดเด่น และวันนี้มี Analyst site visit
 
บล.แอพเพิล เวลธ์ ระบุในบทวิเคราะห์ (8 ต.ค.) ในระยะสั้นแนะนำขายทำกำไรบริเวณ 1,400 จุด ( Forward P/E 15.15 เท่า ) และรอซื้อกลับเมื่อดัชนีเริ่มอ่อนตัว
 
บล.ซีไอเอ็มบี (ประเทศไทย) ระบุในบทวิเคราะห์ (8 ต.ค.) กลยุทธ์การลงทุนในวันนี้ แนะนำให้ทยอยขายทำกำไรที่ระดับดัชนี 1,400 +/- หากดัชนีปรับตัวขึ้นต่อตามการฟื้นตัวของตลาดหุ้นต่างประเทศ โดยไม่มั่นใจว่า fund flow ของนักลงทุนต่างประเทศจะกลับเข้ามาซื้อหุ้นไทยต่อเนื่องในระยะยาวเนื่องจากภาวะเศรษฐกิจในประเทศที่ยังชะลอตัว
ขณะที่การปรับขึ้นอัตราดอกเบี้ยของสหรัฐก็ยังมีความไม่แน่นอนสูง (มีโอกาสที่ตลาดอาจกลับมากังวลการขึ้นอัตราดอกเบี้ยในปีนี้ได้อีก) และเศรษฐกิจโลกที่ยังชะลอตัวโดยเฉพาะจีนน่าจะกลับมากดดันการลงทุนในสินทรัพย์เสี่ยงในอนาคต
ทั้งนี้แนะนำนักลงทุนซื้อขายโดยพิจารณาค่าเงินบาทเป็นสำคัญ หากค่าเงินบาทแข็งค่าต่อก็คาดว่าตลาดจะปรับขึ้นต่อได้แต่หากค่าเงินบาทอ่อนค่าลงทะลุ 36 บาทต่อดอลลาร์ ทั้งนี้ ต้องระมัดระวังแรงขายของนักลงทุนต่างประเทศที่อาจกดให้ตลาดกลับมาปรับลดลงได้
สำหรับการเก็งกำไรระยะสั้น แนะนำหุ้นกลุ่ม ICT อย่าง ADVANC และ INTUCH ที่จะได้ประโยชน์จากข่าวการเร่งประมูล 4G วันนี้ ให้แนวรับที่ 1,380-1,388 จุด  และแนวต้านที่ 1,400-1,410 จุด
 
บล.กสิกรไทย ระบุในบทวิเคราะห์ (8 ต.ค.) กลยุทธ์ทางเทคนิควันนี้ SET ผ่านเส้นกดระดับวันปิดเหนือ 1,380 จุด เป็นภาพที่ดีแม้มีสิทธิผันผวนหลังขึ้นมาแรงในระยะสั้น แต่น่าจะแกว่งตัวในกรอบที่ยกตัวขึ้น โดยจะมีด่านใกล้ๆ บริเวณ 1,400+/- จุด เป็นระดับที่น่าจะมีแรงขายกดดันให้แกว่งตัวผันผวน แต่แนวรองรับขยับขึ้นมาอยู่บริเวณ 1,380-1,385 จุด 